Fişă tematică – Protecţia surselor jurnalistice

Această fişă nu obligă Curtea şi nu este exhaustivă

Protecţia surselor jurnalistice

Articolul 10 (libertatea de exprimare)

Curtea Europeană a Drepturilor Omului a subliniat în mod repetat că articolul 10 protejează nu doar substanţa şi conţinutul informaţiilor şi ideilor, dar şi mijloacele prin care acestea sunt transmise. Jurisprudenţa Curţii acordă protecţie extrem de extinsă, în special în ceea ce priveşte confidenţialitatea surselor jurnalistice.

„Protecţia surselor jurnalistice este una din pietrele de temelie ale libertăţii presei (...). Absenţa unei astfel de protecţii ar putea descuraja sursele jurnalistice să ajute presa în informarea publicului pe teme de interes general. Ca urmare, presa ar putea fi incapabilă să joace rolul său esenţial de « câine de pază », iar capacitatea sa de a furniza informaţii precise şi de încredere s-ar diminua (...) Un ordin de divulgare nu ar putea fi în conformitate cu articolul 10 din Convenţie decât dacă este justificat de un interes public superior.”
(a se vedea infra Goodwin împotriva Marii Britanii)
Cazuri în care jurnaliştii au fost obligaţi să îşi dezvăluie sursele

Cauze aflate pe rol
Telegraaf Media Nederland Landelijke Media B.V. şi alţii împotriva Țărilor de Jos

Decizie parţială privind admisibilitatea la 18.05.2010; şedinţa din 19.06.2012

Cauza se referă la sechestrul asupra documentelor ce provin de la serviciile de informaţii naţionale efectuat la redacţia unui ziar şi la punerea sub supraveghere şi interceptare a convorbirilor telefonice a doi jurnalişti care lucrează acolo. Reclamanţii susţin că ordinul care le-a fost dat de a se desesiza de documentele în cauză viza, de fapt, identificarea surselor lor.
Capete de cerere în temeiul articolelor 8 (dreptul la respectarea vieţii private şi de familie) şi 10. 

Nagla împotriva Letoniei
Comunicată la 26.01.2012

Sanoma Uitgevers B.V. împotriva Țărilor de Jos.

14.09.2010 (Marea Cameră)

Cauza privea nişte fotografii care trebuiau să însoţească un articol referitor la cursele ilegale de maşini pe care editura unei reviste olandeze a fost constrânsă să le predea poliţiei care investiga o altă infracţiune, deşi jurnaliştii s-au opus obligaţiei de a furniza informaţii care puteau permite identificarea surselor lor. După ce a constatat că nu există nicio procedură care să fie însoţită de garanţiile juridice adecvate care să fi permis societăţii reclamante să obţină o evaluare independentă referitore la chestiunea dacă interesul cercetării penale este mai mare decât interesul public când vine vorba de protecţia surselor jurnalistice, Curtea a hotărât că ingerinţa în libertatea de exprimare a celui în cauză nu era „prevăzută de lege”.
Încălcarea articolului 10

Financial Times Ltd şi alţii împotriva Marii Britanii
15.12.2009

Cauza privea patru ziare britanice şi o agenţie de presă care se plângeau de faptul că emiterea unei ordonanţe le impunea să comunice fabricii belgiene de bere Interbrew documente ce puteau conduce la identificarea surselor jurnalistice care dezvăluiseră presei existenţa unei oferte publice de cumpărare. Subliniind faptul că participarea jurnaliştilor la identificarea surselor anonime are un efect inhibitor, Curtea a hotărât că balanţa înclină în favoarea interesului public în faţa protejării surselor jurnalistice.
Încălcarea articolului 10

Voskuil împotriva Ţărilor de Jos
22.11.2007

Cauza privea un jurnalist căruia i s-a refuzat dreptul de a nu divulga sursele de informaţii pe care le folosise pentru a scrie două articole de presă referitoare la o anchetă penală deschisă pentru trafic de arme şi căruia autorităţile i-au aplicat o sancţiune constând în mai mult de două săptămâni de detenţie pentru a-l forţa să furnizeze această informaţie. Curtea a considerat că interesul guvernului pârât de a cunoaşte identitatea sursei reclamantului nu era suficient pentru a prima în faţa interesului celui în cauză de a menţine această informaţie pentru sine.
Încălcarea articolului 10

{>Încălcarea articolului 5 § 1 (dreptul la libertate şi la siguranţă)

Nordisk Film & TV A/S împotriva Danemarcei
08.12.2005 (decizie de admisibilitate)

Cauza se referea la o somaţie de divulgare a rezultatului unor cercetări conduse de către un jurnalist care, pentru a face un reportaj privind pedofilia în Danemarca, s-a infiltrat într-o asociaţie pedofilă sub o identitate falsă. Curtea a considerat ca somaţia reprezintă o ingerinţă proporţională cu libertatea de exprimare a jurnalistului şi că aceasta urmăreşte un scop legitim, şi anume prevenirea criminalităţii şi, în special, a infracţiunilor grave contra minorilor.
Declarată inadmisibilă

Goodwin împotriva Marii Britanii
27.03.1996

Cauza se referea la o somaţie făcută unui jurnalist care lucrează pentru The Engineer de a dezvălui identitatea persoanei care i-a furnizat informaţii cu privire la proiectele interne confidenţiale ale unei companii.  Curtea a considerat că somaţia în cauză avea un caracter excesiv.
Încălcarea articolului 10

Percheziţii efectuate la domiciliul sau la locul de muncă al jurnaliştilor / sechestru

Cauză aflată pe rol
Ivashchenko împotriva Rusiei (nr. 61064/10)
Comunicată la 05.10.2011

Ressiot şi alţii împotriva Franţei
28.06.2012

Cauza priveşte investigaţiile efectuate la redacţiile ziarelor L’Equipe şi Le Point, precum şi la domiciliul jurnaliştilor acuzaţi de violarea secretului urmăririi penale şi de tăinuire. Era vorba ca autorităţile să descopere sursa unor scurgeri de informaţii care au avut loc în timpul unei anchete privind un eventual dopaj al cicliştilor.
Încălcarea articolului 10. Curtea concluzionează că Guvernul nu a demonstrat că a  păstrat un echilibru echitabil intre interesele prezente. Măsurile în litigiu nu reprezentau mijloace rezonabil proporţionale cu urmărirea scopurilor legitime vizate, având în vedere interesul societăţii democratice de a asigura şi a menţine libertatea presei.
Martin şi alţii împotriva Franţei
12.04.2012

Cauza priveşte o percheziţie dispusă de către un judecător de instrucţie la redacţia ziarului Le Midi Libre pentru a stabili condiţiile ş circumstanţele în care nişte jurnalişti obţinuseră o copie a unui raport intermediar şi confidenţial al Curţii de Conturi regională - protejată de secretul profesional - referitor la gestionarea regiunii Languedoc-Roussillon.

Încălcarea articolului 10

Tillack împotriva Belgiei
27.11.2007

Jurnalist la săptămânalul german Stern, reclamatul s-a plâns de percheziţiile şi sechestrele făcute la domiciliul său şi la locul său de muncă în urma publicării unor articole privind nereguli în cadrul instituţiilor europene şi bazate pe informaţii conţinute în documentele confidenţiale ale Oficiului European de Luptă Antifraudă. După ce a subliniat că dreptul jurnaliştilor de a păstra confidenţialitatea asupra surselor nu poate fi considerat doar un privilegiu care poate fi acordat sau retras în funcţie de legalitatea sau ilegalitatea surselor, ci un atribut real al dreptului la informaţie, Curtea a concluzionat că motivele invocate de către instanţele belgiene sunt insuficiente pentru a justifica percheziţiile în cauză.
Încălcarea articolului 10

În ambele cauze de mai jos, Curta a hotărât că autorităţilor naţionale le revenea obligaţia să demonstreze că alte măsuri decât percheziţiile şi sechestrele efectuate la domiciliul sau la locul de muncă al jurnaliştilor, cum ar fi interogarea persoanelor în cauză, ar fi fost ineficiente pentru a apăra ordinea publică şi a preveni infracţiunile.
Ernst şi alţii împotriva Belgiei
15.07.2003

Cauza privea percheziţiile efectuate la redacţia unui ziar belgian şi la domiciliul a patru jurnalişti de către brigada specială însărcinată cu reprimarea infracţiunilor grave în cadrul anchetei privind acuzaţiile de încălcare a secretului profesional formulate împotriva magistraţilor de la Curtea de Apel Liège ca urmare a scurgerii de informaţii din dosare represive foarte sensibile. Curtea a hotărât că motivele invocate de instanţele judecătoreşti naţionale nu au fost suficiente pentru a justifica percheziţiile şi sechestrările de o asemenea anvergură.
Încălcarea, printre altele, a articolului 10

Roemen et Schmitt împotriva Luxemburgului
25.2.2003

Cauza privea o percheziţie inopinată efectuată de către poliţie la domiciliul luxemburghez al unui jurnalist în urma publicării unui articol privind frauda fiscală comisă de un ministru. Cu un mandat, anchetatorii realizaseră investigaţii foarte extinse. Curtea a hotărât ca măsurile în litigiu sunt disproporţionate şi că motivele pe care acestea se bazează sunt insuficiente.
Încălcarea, printre altele, a articolului 10
� Fişa tematică a fost preluată de pe site-ul Curţii Europene a Drepturilor Omului şi a fost tradusă cu sprijinul Institutului European din România.





